polare lavtryk
Polare lavtryk er en type lavtryk, der dannes om vinteren over Det Nordlige Ishav, når meget kold luft strømmer fra Asien og Nordskandinavien ud over varmere vand. Det kan bl.a. forkomme ved Nordnorges kyst.
Dynamikken i lavtrykket minder om de tropiske orkaners, men da energimængderne i den kolde luft er langt mindre, bliver vindhastighederne sjældent over stormstyrke. Det hænder, at et polart lavtryk trækker sydover langs Norges vestkyst og rammer Danmark med mange og kraftige snebyger.